DELTA:แนวโน้มธุรกิจปี2559 ทรงตัวโบรกฯแนะถือราคาเป้าหมาย 80 บาท
DELTA คาดแนวโน้มปี 2559 ทรงตัว และมีกำไรสุทธิเพิ่มเล็กน้อยราว 6% ซึ่งไม่โดดเด่นนัก คงคำแนะนำถือและราคาเหมาะสมที่ 80 บาท
10 ก.พ. 2559

บล.กสิกรไทย ระบุในบทวิเคราะห์วันนี้ (10 ก.พ.) ว่า บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA คาดการณ์รายได้ไตรมาส 4/58 เพิ่มขึ้น 5% เทียบไตรมาสก่อนหน้า และ 16% เทียบช่วงเดียวกันของปีก่อน ซึ่งแข็งแกร่งกว่าปกติ ที่รายได้มักจะอ่อนตัวลงในไตรมาสสุดท้ายของปี
 เนื่องมาจากสินค้าที่ชะลอการส่งมอบมาจากไตรมาสก่อนถูกส่งมอบในไตรมาสนี้ และเนื่องจากเป็นสินค้าที่มีอัตรากำไรสูง ทำให้อัตรากำไรขั้นต้น (GPM) ปรับดีขึ้นเป็น 26.9% จาก 26.1% และ 24.5% ในไตรมาสก่อนและปีก่อน
อย่างไรก็ตามค่าใช้จ่ายในการวิจัยพัฒนาที่สูงขึ้น ทำให้ SG&amp;A/Sales ปรับพุ่งขึ้นเป็น 15.6% จากเพียง 13.7% และ 14.4% ในไตรมาส 3/58 และ 4/57 ส่งผลให้คาดว่ากำไรสุทธิจะชะลอตัวลง โดยคาดบริษัทรายงานกำไรสุทธิ 1601 ล้านบาท ลดลง 8% เทียบไตรมาสก่อนหน้า แต่เพิ่มขึ้น 4% เทียบช่วงเดียวกันของปีก่อน ทั้งนี้คาดแนวโน้มปี 2559 ทรงตัว และมีกำไรสุทธิเพิ่มเล็กน้อยราว 6% ซึ่งไม่โดดเด่นนัก คงคำแนะนำถือและราคาเหมาะสมที่ 80 บาท 